Avainsanat

Tiivistelmä



Avainsanat

1 Maatalous - Yhteinen markkinajärjestely - Maito ja maitotuotteet - Maidon lisämaksu - Sellaisten viitemäärien myöntäminen, joista ei peritä lisämaksua - Tuottajat, jotka olivat luopuneet toimittamasta maitoa sellaisen järjestelmän mukaisesti, jossa palkkiota vastaan luovutaan maidon kaupan pitämisestä ja muutetaan lypsykarjatuotanto lihakarjatuotannoksi ja joille oli kieltäydytty tämän takia myöntämästä viitemäärää - Asetuksen (ETY) N:o 2187/93 mukainen kiinteä hyvitystarjous - Tuottajan nostama vahingonkorvauskanne, jossa tarjous on hyväksytty varauksellisesti - Tuottajan on katsottava hylänneen tarjouksen

(EY:n perustamissopimuksen 215 artikla; neuvoston asetuksen (ETY) N:o 2187/93 8 artiklan 2 kohta ja 14 artikla)

2 Vahingonkorvauskanne - Vanhentumisaika - Alkamisajankohta - Asetuksesta (ETY) N:o 857/84, jossa kaupan pitämisestä luopumisesta sitoumuksen antaneille maidontuottajille ei myönnetty viitemäärää, aiheutuva vastuu - Relevantti ajankohta

(EY:n perustamissopimuksen 178 artikla ja 215 artikla; ETY:n tuomioistuimen perussäännön 43 artikla; neuvoston asetukset (ETY) N:o 1078/77 ja (ETY) N:o 857/84)

Tiivistelmä

3 Asetuksessa (ETY) N:o 2187/93, jossa säädetään sellaisille maidon ja maitotuotteiden tuottajille tarjottavasta kiinteästä hyvityksestä, jotka ovat antaneet sitoumuksen maidon kaupan pitämisestä luopumisesta ja jotka eivät ole voineet sen jälkeen tilapäisesti harjoittaa toimintaansa siksi, ettei heille ole myönnetty sen jälkeen viitemäärää, säädetään täsmällisin ehdoin siinä tarkoitetun hyvitystarjouksen hyväksymisestä siten, että sen 14 artiklassa säädetään erityisesti, että tarjous hyväksytään siten, että toimivaltaisille kansallisille viranomaisille palautetaan kahden kuukauden kuluessa tarjouksen vastaanottamisesta tarjouksen mukana ollut kuitti.

Tuottajan, joka on jättänyt yhteisöjen ensimmäisen oikeusasteen tuomioistuimeen vahingonkorvausta koskevan kannekirjelmän, jossa hän on selittänyt hyväksyvänsä neuvoston tarjouksen ehdot asetuksen 8 artiklan 2 kohdassa tarkoitetun vanhentumisen soveltamista lukuun ottamatta, ei voida katsoa hyväksyneen tarjousta. Tarjousta ei nimittäin voida hyväksyä muulla kuin asetuksessa säädetyin tavoin, ja asetuksen sanamuodosta ja tarjouksen sovintoon tähtäävästä luonteesta seuraa, että tarjous voidaan hyväksyä ainoastaan varauksetta.

4 ETY:n tuomioistuimen perussäännön 43 artiklassa tarkoitettu sopimussuhteen ulkopuolista yhteisön vastuuta koskevien asioiden vanhentumisaika voi alkaa vasta, kun kaikki vahingonkorvausvelvollisuuden perusteena olevat edellytykset ovat täyttyneet, ja varsinkin silloin kun kysymyksessä on lainsäädäntötoimesta aiheutuva vastuu, vanhentumisaika ei voi alkaa ennen kuin tästä toimesta aiheutuvat vahinkoseuraukset ovat syntyneet; nämä edellytykset ovat, että yhteisön toimielin on toiminut lainvastaisesti, että väitetty vahinko on tosiasiassa syntynyt ja että tämän toiminnan ja väitetyn vahingon välillä on syy-yhteys.

Sitä vastoin toimen toteaminen lainvastaiseksi ei kuulu näihin ehtoihin. Koska kysymyksessä on vahinko, jonka maidon tai maitotuotteiden tuottajat ovat kärsineet annettuaan asetuksen (ETY) N:o 1078/77 mukaiset sitoumukset maidon kaupan pitämisestä luopumisesta tai lypsykarjatuotannon muuttamisesta lihakarjatuotannoksi, ja kun nämä tuottajat eivät ole voineet saada asetuksen (ETY) N:o 857/84 takia viitemäärää eivätkä ole sen seurauksena voineet myydä maitoa ollenkaan maksamatta lisämaksua, vanhentumisaika alkoi vasta siitä päivästä, jona asetuksesta (ETY) N:o 857/84 aiheutui ensimmäisen kerran kysymyksessä oleville tuottajille vahinkoseurauksia siten, että sillä estettiin heitä aloittamasta uudelleen maidon myynti. Koska kyseiset vahingot eivät lisäksi ole syntyneet välittömästi, vaan ne ovat toistuneet päivittäin, oikeus esittää vaatimuksia vahingoista, jotka ovat syntyneet yli viisi vuotta ennen vanhentumisen keskeyttävää tointa, on ETY:n tuomioistuimen perussäännön 43 artiklan mukaan vanhentunut, ilman että vanhentuminen vaikuttaa myöhemmin syntyneisiin oikeuksiin.